SL Uradni list Evropske unije C 99/4

OBVESTILO KOMISIJE GLEDE VRAČILA PROTIDAMPINŠKIH DAJATEV

(2005/C 99/04)

To obvestilo določa smernice glede uporabe člena 11(8) Uredbe Sveta (ES) št. 384/96 (1) („osnovna uredba“) o vračilu protidampinških dajatev (2). Te smernice nadomeščajo tiste, ki so bile objavljene leta 1986 (3). Glede na znatne spremembe določb o vračilu protidampinških dajatev ocenjujemo kot primerno, da se objavi posodobljena različica smernic. Namen smernic je pojasniti različnim strankam, udeleženim v postopku vračila, pogoje, ki jih mora izpolnjevati zahtevek, in podati razumljivo in postopno razlago postopka, ki lahko vodi do vračila.

1. CILJ

Namen postopka vračila je omogočiti vračilo že plačanih protidampinških dajatev, če se izkaže, da je bila stopnja dampinga, na podlagi katere so bile dajatve plačane, odstranjena ali zmanjšana na raven, ki je nižja od ravni veljavne dajatve.

2. OSNOVNA NAČELA POSTOPKA VRAČILA

Glavna načela, predstavljena v nadaljevanju, so namenjena hitremu pregledu postopka vračila, ki je podrobneje obrazložen pod točko 3:

2.1 Kateri pogoji morajo biti izpolnjeni?

(a) Zahtevki za vračilo v skladu s členom 11(8) osnovne uredbe morajo izkazovati, da je bila stopnja dampinga, na podlagi katere so bile dajatve plačane, zmanjšana ali odstranjena. V drugih okoliščinah se lahko uporabijo določbe iz poglavja 5 naslova VII Carinskega zakonika Skupnosti o vračilu uvoznih dajatev (4).

(b) Zahtevki se lahko vložijo samo glede transakcij, za katere so bile protidampinške dajatve plačane v celoti. Predložitev zavarovanja s strani vlagatelja zahtevka v skladu s členom 248 Uredbe Komisije št. 2454/93 o izvajanju Carinskega zakonika Skupnosti (5) ni enakovredna plačilu. Zato se zahtevki v zvezi z uvozom, za katerega je bilo predloženo zavarovanje, ne morejo šteti kot dopustni (6).

2.2 Kdo je upravičen zahtevati vračilo?

(a) Vsak uvoznik, ki lahko izkaže, da je za posamezen uvoz neposredno ali posredno plačal protidampinške dajatve, lahko zahteva vračilo.

(b) Če so bile protidampinške dajatve uvedene po preiskavi, v kateri se je Komisija obrnila na vzorec proizvajalcev – izvoznikov, da bi ocenila damping v skladu s členom 17 osnovne uredbe, stranke uvoznice izdelka niso izključene iz postopka vračila. To velja tudi v primeru, če uvoznikovi proizvajalci – izvozniki niso bili del prvotnega vzorca.

2.3 Kako se ugotovi revidirano stopnjo dampinga?

(a) S preiskavo bo ugotovljena stopnja dampinga proizvajalca – izvoznika v danem primeru, in sicer v reprezentativnem obdobju ter glede vseh izvozov zadevnega izdelka, za vse uvoznike v Skupnosti in ne samo za uvoznika, ki zahteva vračilo.

(b) Preiskava bo tako zajela vse vzorce, ki se uvrščajo pod opredelitev izdelka v uredbi o uvedbi protidampinških dajatev in ne samo tistih vzorcev, ki jih je v Skupnost uvozil vlagatelj.

(c) Kolikor se okoliščine ne spremenijo, se v nadaljevanju uporabi enaka metodologija kot tista pri prvotni preiskavi.

2.4 Čigavo sodelovanje se zahteva?

Uspešna izpolnitev zahtevka za vračilo je odvisna od sodelovanja vlagatelja, pa tudi proizvajalca – izvoznika. Vlagatelj si mora prizadevati za to, da proizvajalec – izvoznik Komisiji predloži relevantne podatke. To vključuje izpolnitev vprašalnika, ki lahko zahteva raziskavo vseh relevantnih poslovnih podatkov v določenem obdobju v preteklosti, kot tudi dovolitev pregleda, da bi se ugotovila točnost takšnih podatkov, vključno z obiskom zaradi preveritve na kraju samem. Proizvajalec – izvoznik ne more samo „delno sodelovati“ na način, da bi predložil samo izbrane podatke. Vsak tak pristop bi Komisijo vodil k sklepu, da proizvajalec – izvoznik ne sodeluje, in posledično k zavrnitvi zahtevka.

2.5 Kako so zaščiteni zaupni podatki?

Pravila o zaupnosti, kot so določena v členu 19 osnovne uredbe, se uporabljajo za vse podatke, pridobljene v zvezi z zahtevki za vračilo protidampinških dajatev.

2.6 Kakšni so roki?

(a) Zahtevki po členu 11(8) osnovne uredbe je treba predložiti pristojnim organom države članice, v kateri je bilo blago carinjeno za vstop v prost pretok, v šestih mesecih od datuma določitve protidampinških dajatev za to blago.

(b) Komisija običajno odloči o vračilu katerih koli dajatev v roku 12 mesecev, v nobenem primeru pa ne kasneje kot v 18 mesecih po datumu, ko je Komisija prejela zahtevek za vračilo, podprto z zadostnimi dokazi.

(c) V primeru, da se vračilo odobri, imajo organi držav članic za izvršitev plačila na voljo devetdeset dni od dneva obvestila o odločitvi Komisije glede vračila.

2.7 Kolikšen je lahko znesek vračila?

Kolikor se ugotovi, da je zahtevek dopusten in utemeljen, lahko znesek vračila znaša:

— del plačanih protidampinških dajatev, ko se je stopnja dampinga znižala,

ali

— vse plačane protidampinške dajatve, ko je bila stopnja dampinga odstranjena.

3. POSTOPEK

Postopek ugotovitve, ali obstaja podlaga za vračilo protidampinških dajatev, je sestavljen iz dveh stopenj:

— vložitev zahtevka,

— preiskava zahtevka.

3.1 Vložitev zahtevka

3.1.1 Oblika zahtevka

Zahtevek je treba vložiti v pisni obliki in v uradnem jeziku Skupnosti, podpisan pa mora biti s strani vlagatelja ali osebe, pooblaščene za zastopanje vlagatelja.

Zahtevek mora vsebovati:

(i) izjavo, s katero se zahteva vračilo in navaja, da je bila stopnja dampinga vlagateljevega proizvajalca – izvoznika, na podlagi katere so bile plačane zgoraj omenjene dajatve, zmanjšana ali odstranjena;

(ii) izjavo, da so bile protidampinške dajatve, katerih vračilo se zahteva, v celoti plačane;

(iii) navedbo celotnega zneska zahtevanega vračila in navedbo posamičnih transakcij, na katerih temelji celotni znesek.

V pomoč vlagatelju je temu obvestilu priložen vnaprej oblikovan obrazec zahtevka.

Da bi se Komisiji omogočilo hitrejšo preiskavo glede vračila, lahko vlagatelj zahtevku priloži vse relevantne dokumente ali dokaze, katerih predložitev bo zahtevana v skladu s 3.2.1. spodaj.

3.1.2 Predložitev zahtevka

Zahtevek je potrebno predložiti pristojnim organom države članice, na ozemlju katere je bil izdelek, ki ga zadevajo protidampinške dajatve, sproščen v prosti promet.

Država članica bo nemudoma posredovala zahtevek Direktoratu za trgovino Evropske komisije, B-1049 Bruselj. Komisija se lahko naknadno obrne na državo članico glede potrditve prejema celotnega plačila zadevnih protidampinških dajatev.

Če je to primerno, bo Komisija obvestila neposredno udeležene stranke o vsakem zahtevku za vračilo protidampinških dajatev in jim dala možnost da predložijo svoje pripombe.

3.1.3 Roki za predložitev zahtevka

(a) Šestmesečni rok

Vsi zahtevki za vračilo morajo biti predloženi ustrezni državi članici v šestmesečnem roku (7), ki je določen v členu 11(8) (druga alinea) osnovne uredbe.

Pri upoštevanju šestmesečnega roka za predložitev zahtevka se je potrebno zavedati, da se mora šestmesečni rok spoštovati tudi v primeru, ko se uredba o uvedbi sporne dajatve izpodbija pred Sodiščem prve stopnje Evropskih skupnosti ali pa se izpodbija uporaba uredbe pred nacionalnimi upravnimi ali sodnimi organi.

Odvisno od vsakega posamičnega primera se bo šestmesečni rok štel od:

— dneva začetka veljavnosti uredbe Sveta o uvedbi dokončnih dajatev in zbiranju zneskov, zavarovanih z začasno dajatvijo,

ali

— dneva določitve dokončnih protidampinških dajatev, to je od dneva sprejema carinske deklaracije carinskih organov,

ali

— če se pravilni znesek dajatev ugotovi na podlagi naknadnega preverjanja, se uporabi zadnji datum določitve dajatev za plačilo.

Vsak zahtevek mora v šestmesečnem roku izpolnjevati vse zahteve, določene v 3.1.1 zgoraj.

(b) Datum predložitve zahtevka

Ko država članica Komisiji posreduje zahtevek, mora pri tem navesti datum predložitve zahtevka, to je dan, ko je pristojni organ države članice dejansko prejel zahtevek.

V njihovo lastno korist, morajo vlagatelji dobiti dokaz o prejemu njihovega zahtevka v uradih ustrezne države članice. Na primer:

— zahtevki, poslani po pošti, se lahko pošljejo priporočeno, pri čemer prejmejo potrdilo o prejemu

— datum prejema faksa pri pristojnem organu države članice, se lahko določi s sklicem na datum, ki je označen na poročilu o uspešnem prenosu in v dnevniku faksnih pošiljk.

3.1.4 Ponovni zahtevki

Kakor hitro se vlagatelj zaveda, da namerava predložiti več zahtevkov za vračilo protidampinških dajatev, obračunanih za zadevni izdelek, mora o tem obvestiti Komisijo. Ta podatek se zahteva zato, da bi Komisija lahko izvedla preiskavo kar najbolj učinkovito.

3.2 Preiskava

3.2.1 Dokazi, ki se zahtevajo od vlagatelja

Komisija bo vlagatelja obvestila o podatkih, ki jih mora predložiti, z navedbo razumnega roka, v katerem mora predložiti zahtevane dokaze. To vključuje:

(a) račun(-e) in druge dokumente, na katerih so temeljili carinski postopki;

(b) carinske dokumente, ki označujejo uvozne transakcije, glede katerih se zahteva vračilo in ki še zlasti kažejo podlago za določitev zneska obračunanih dajatev (vrsto, količino in vrednost prijavljenega blaga kot tudi stopnjo protidampinških dajatev, ki naj se uporabi) ter natančni znesek obračunanih protidampinških dajatev;

(c) izjave: (i) da pobrana dajatev ni bila vrnjena s strani proizvajalca — izvoznika ali katere koli tretje osebe niti ne bo vrnjena ali sprejeta v bodoče; (ii) da so cene, na katerih temelji zahtevek, pristne; (iii) da pred, ob ali po zadevni prodaji oz. prodajah ni bil sklenjen kompenzacijski dogovor;

(d) če vlagatelj ni povezan s proizvajalcem — izvoznikom in če relevantni podatki niso takoj na voljo, mora zahtevek vsebovati izjavo proizvajalca — izvoznika, da je bila stopnja dampinga znižana ali odstranjena in da bo Komisiji posredoval vse ustrezne podporne dokaze (tj. podatke o normalnih vrednostih in izvoznih cenah v obdobju, v katerem je bilo njegovo blago neposredno ali posredno izvoženo v Skupnost in za katero so bile obračunane dajatve). Ustrezno reprezentativno obdobje za preiskave bo kasneje določila Komisija (glej 3.2.2 spodaj);

(e) če so uvozniki plačali dajatve na temelju ukrepov, uvedenih po prvotni preiskavi, ki je bila vodena s sklicevanjem na vzorec proizvajalcev -izvoznikov po členu 17 osnovne uredbe, vlagatelji niso dolžni predložiti podatkov s sklicevanjem na skupino proizvajalcev – izvoznikov, zbranih prvotno, pač pa morajo predložiti le ustrezne podatke o lastnem(ih) proizvajalcu(-ih) – izvozniku(-ih).

Vlagatelj ali proizvajalec – izvoznik mora predložiti kopije originalnih računov, carinskih vstopnih obrazcev itn. z izjavo o njihovi pristnosti. Poleg tega morajo taki dokumenti ali njihovi prevodi biti v enem izmed uradnih jezikov Skupnosti.

Da bi Komisija lahko hitreje napredovala s preiskavo o vračilu, lahko vlagatelj zgoraj omenjene dokaze priloži že zahtevku, ki ga predloži pristojnim organom ustrezne države članice. Komisija bo nato ocenila, ali zahtevek vsebuje vse zahtevane podatke vlagatelja. Po potrebi bo Komisija obvestila vlagatelja o podatkih, ki jih mora še predložiti, pri čemer bo določila razumen rok za predložitev zahtevanih dokazov.

3.2.2 Dokazi, ki se zahtevajo od proizvajalca – izvoznika

(a) Reprezentativno obdobje

Z namenom določitve revidirane stopnje dampinga bo Komisija opredelila reprezentativno obdobje, ki bo predmet preiskave, kar bo običajno vključevalo datum(e) izstavitve računa(ov) za transakcijo(e), za katero se zahteva vračilo. To obdobje bo običajno pokrivalo najmanj šest mesecev, vključevalo pa bo tudi obdobje pred datumom izstavitve računa proizvajalca — izvoznika za prvo transakcijo.

(b) Vprašalniki

V skladu s členom 6(2) osnovne uredbe bosta (bodo) proizvajalec(-ci) — izvoznik(-i), ki je (so) dobavljal(-i) vlagatelju, in, če primerno, povezani uvoznik(-i) zaprošena(-i), da predložita(-jo) podatke o vseh prodajah na trgu Skupnosti in ne zgolj o prodajah vlagatelju.

Iz razlogov zaupnosti lahko proizvajalec – izvoznik pošlje takšne podatke neposredno Komisiji. Raziskovanje podatkov bo potekalo v obliki vprašalnikov, ki bodo poslani vlagateljevemu proizvajalcu(-em) -izvozniku(-om) (in vsakemu (vsem) povezanemu (povezanim) uvozniku(-om) v Skupnosti), na katere bo potrebno odgovoriti v roku 37 dni od datuma oddaje.

Šele potem, ko bo Komisija prejela vse podatke in izpolnjene vprašalnike (vključno z odgovori na vsakršne vsebinske pomanjkljivosti, ki so lahko izpostavljene v odgovoru), se bo štelo, da je zahtevek podprt z ustreznimi dokazi.

Stranke, ki posredujejo podatke, se morajo zavedati, da lahko Komisija preveri vsak prejeti podatek ali dokaz.

3.2.3 Analiza utemeljenosti

(a) Splošna metodologija

Revidirana stopnja dampinga bo ugotovljena s primerjavo za reprezentativno obdobje:

— normalne(-ih) vrednosti za zadevne izvožene izdelke

— in izvozne(-ih) cen(-e),

v skladu z ustreznimi določbami člena 2 osnovne uredbe.

Člen 11(9) osnovne uredbe predpisuje uporabo „iste metodologije kot v prvotni preiskavi, ki je vodila do dajatve, ob ustreznem upoštevanju člena 2 (Prenehanje dampinga) in zlasti odstavkov 11 in 12 osnovne uredbe (Uporaba ponderiranih povprečij pri izračunu stopnje dampinga) ter člena 17 (Vzorčenje)“.

Če je število proizvajalcev – izvoznikov, vrst izdelkov ali transakcij, ki zadevajo zahtevke, predložene v obdobju šestih mesecev od datuma vložitve prvega zahtevka ali dvanajstih mesecev od datuma uvedbe dokončnih ukrepov, kateri koli je pač zadnji, tako veliko, da bi bilo posamično preverjanje preobremenjujoče in bi preprečevalo pravočasni zaključek preiskave, lahko Komisija izračuna revidirano stopnjo dampinga na podlagi vzorca proizvajalcev – izvoznikov, vrst izdelka ali transakcij, ki jih zadeva(jo) zahtevek(i), na podlagi določb člena 17 osnovne uredbe in zlasti odstavka 3.

(b) Računska določitev izvozne cene

Če se izvozna cena zdi nezanesljiva in je tako računsko določena po členu 2(9) osnovne uredbe, jo Komisija izračuna brez odštevanja zneska plačanih protidampinških dajatev, če se dostavijo prepričljivi dokazi, da se dajatev ustrezno odraža v cenah pri nadaljnji prodaji in nadaljnjih prodajnih cenah v Skupnosti.

(c) Uporaba ugotovitev pregleda

Ob pregledovanju katerega koli zahtevka za vračilo se lahko Komisija kadar koli odloči, da bo začela vmesni pregled v skladu s členom 11(3) osnovne uredbe. Postopek v zvezi z zahtevkom za vračilo se odloži do zaključka pregleda.

Ugotovitve pregleda se lahko uporabijo pri odločitvi o utemeljenosti zahtevka za vračilo pod pogojem, da je datum izstavitve računa za transakcije, glede katerih se zahteva vračilo, znotraj preiskovalnega obdobja pregleda.

(d) Ekstrapolacija

Ne glede na zgornjo točko (c) se lahko z namenom upravne učinkovitosti stopnja dampinga, ugotovljena za katero koli obdobje preiskave, ekstrapolira za uvozne transakcije, ki jih tisto obdobje ne zajema. Vendar pa se to lahko napravi le pod določenimi posebnimi pogoji:

— ekstrapolacijo se lahko opravi za obdobje, ki je neposredno ob preiskanem obdobju,

— rezultati preiskave se lahko ekstrapolirajo največ za obdobje šestih mesecev,

— ekstrapolacijo se lahko uporabi le, ko je bila stopnja dampinga ugotovljena na podlagi zaključene preiskave,

— ekstrapolacijo se lahko opravi le za vsoto dajatev, ki je relativno majhna glede na celotni zahtevek za vračilo.

3.2.4 Nesodelovanje

Kadar vlagatelj ali proizvajalec – izvoznik:

— navede napačne ali zavajajoče podatke

ali

— ne dovoli dostopa do relevantnih podatkov ali jih ne posreduje v razumnem roku

ali

— občutno ovira preiskavo, vključno z oviranjem preverjanja podatkov v obsegu, ki je po mnenju Komisije potrebno,

se podatki ne bodo upoštevali in se lahko uporabijo dostopna dejstva v skladu s členom 18 osnovne uredbe.

V takih primerih se bo štelo, da je stopnja dampinga, ugotovljena med preiskavo, ki je vodila do uvedbe dajatve, vračilo katere se zahteva, najboljši razpoložljivi dokaz. Tako se bo štelo, da se stopnja dampinga ni znižala, zaradi česar bo zahtevek zavrnjen.

3.2.5 Razkritje

Čim bo preiskava o utemeljenosti zahtevka zaključena, bodo uvozniki prejeli razkrita bistvena dejstva in premisleke, na podlagi katerih namerava Komisija sprejeti odločitev o zahtevku za vračilo, medtem ko lahko sodelujoči proizvajalci – izvozniki prejmejo le podatke o obravnavi njihovih posebnih podatkov, namreč izračune normalne vrednosti in izvoznih cen.

4. IZID

4.1 Vračilo presežnega zneska

Vračilo presežnega zneska vlagatelju se bo običajno izračunalo kot razlika med pobrano dajatvijo in dejanskimi dolgovanimi dajatvami, na podlagi v preiskavi ugotovljene stopnje dampinga, kot absolutni znesek.

4.2 Plačilo

Vračilo bo običajno plačano v roku devetdesetih dni od dneva obvestila o odločitvi glede vračila.

Ali je plačilo po 90 dneh podlaga za plačilo zamudnih obresti ali ne, je odvisno od nacionalne zakonodaje vsake države članice.

4.3 Razveljavitev odločbe o vračilu

Če se naknadno ugotovi, da je bila odločba o odobritvi vračila sprejeta na podlagi napačnih ali nepopolnih podatkov, posredovanih s strani zainteresiranih strank v postopku, se odločba retroaktivno razveljavi. Dejstvo, da odločba o vračilu temelji na napačnih ali nepopolnih podatkih, pomeni odsotnost objektivne pravne podlage za odločbo, zaradi česar zadevni uvoznik od samega začetka nima pravice do vračila, kar upravičuje razveljavitev take odločbe.

Posledica razveljavitve je, da se vrnjene zneske, ki ustrezajo prvotnim protidampinškim dajatvam, pobere.

Čim Komisija sprejme odločbo o razveljavitvi vračila, zadevna država članica zagotovi, da se ta odločba pravilno izvaja na njenem območju, in sicer tako, da se poberejo zneski, neupravičeno vrnjeni po členu 11(8) osnovne uredbe.

Pristojni organi zadevne države članice pri izvajanju takšne odločbe ravnajo v skladu s procesnimi in materialnimi pravili njihove nacionalne zakonodaje pod pogojem, da uporaba nacionalnega prava ne vpliva na obseg in učinkovitost odločbe Komisije o razveljavitvi svoje prejšnje odločbe, s katero je odobrila vračilo.

VZOREC

(1) Uredba Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti (UL L 56, 6.3.1996, str. 1), kakor je bila nazadnje spremenjena z Uredbo Sveta (ES) št. 2238/2000 (UL L 257, 11.10.2000, str. 2).

(2) Do poteka Pogodbe ESPJ dne 23. julija 2002 se te smernice še nadalje smiselno uporabljajo glede člena 11(8) Odločbe Komisije št. 2277/96/ESPJ, z dne 28. novembra 1996, o zaščiti proti dampinškemu uvozu iz držav, ki niso članice Evropske skupnosti za premog in jeklo (UL L 308, 29.11.1996, str. 11), kakor je bila nazadnje spremenjena z Odločbo št. 435/2001/ESPJ (UL L 63, 3.3.2001, str. 14). Zahtevke za vračilo, prejete na podlagi člena 11(8) gornje odločbe, bo od 24. julija 2002 urejala uredba ES.

(3) Obvestilo Komisije o vračilu protidampinških dajatev (UL C 266, 22.10.1986, str. 2).

(4) Uredba Sveta (EGS) št. 2913/92 z dne 12. oktobra 1992 o Carinskem zakoniku Skupnosti (UL L 302, 19. 10. 1992, str. 1), kakor je bila nazadnje spremenjena z Uredbo (ES) št. 2700/2000 (UL L 311, 12.12.2000, str. 17).

(5) Uredba Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 (UL L 253, 11.10.1993, str. 1).

(6) Ko uvoznik izpodbija veljavnost protidampinške dajatve, ki se uporablja za njegove transakcije (če to dejanje odloži plačilo dajatve ali ne), ali ko nacionalni organ da poroštvo za potencialno odgovornost za protidampinško dajatev, mora uvoznik kljub temu (če želi tako) vložiti zahtevek za vračilo protidampinških dajatev v roku šestih mesecev, skupaj z zahtevo, da Komisija odloži preiskavo, dokler se dokončno ne ugotovi odgovornosti za plačilo dajatev.

(7) Glede računanja rokov na splošno, glej Uredbo Sveta (EGS, Euratom) št. 1182/71 z dne 3. junija 1971 o določitvi pravil glede rokov, datumov in iztekov rokov (UL L 124, 8.6.1971, str. 1).